## Naredba o dodatnim fitosanitetskim uvjetima za uvoz sjemenskog krumpira u Republiku Hrvatsku

### NN 136/1998 (19.10.1998.), Naredba o dodatnim fitosanitetskim uvjetima za uvoz sjemenskog krumpira u Republiku Hrvatsku

# MINISTARSTVO POLJOPRIVREDE I ŠUMARSTVA

Na temelju članka 12. stavka 1. točke 2., 6., 9. i 11. Zakona o zaštiti
bilja ("Narodne novine" br. 10/94), ministar poljoprivrede i šumarstva
donosi

## NAREDBU

### O DODATNIM FITOSANITETSKIM UVJETIMA ZA UVOZ SJEMENSKOG KRUMPIRA U REPUBLIKU HRVATSKU

I.

Radi sprečavanja unošenja karantenskih štetočinja krumpira, a osobito
smeđe truleži gomolja krumpira *(Ralstonia/Pseudomonas/solanacearum* /Smith/
Yabuuchi *et al.)* u Republiku Hrvatsku, propisuju se dodatni uvjeti
za uvoz sjemenskog krumpira.

II.

Uvoznik sjemenskog krumpira dužan je prilikom uvoza pošiljke sjemenskog
krumpira, graničnom inspektoru zaštite bilja na ulaznom graničnom prijelazu
uz ostale propisane isprave predočiti i izvorni primjerak Prijave za uvoz
sjemenskog krumpira, ovjeren od inspektora zaštite bilja nadležnog za mjesto
istovara pošiljke. Od datuma ovjere prijave do dana uvoza pošiljke sjemenskog
krumpira ne smije proći više od 30 dana.

Osim podataka bitnih za identifikaciju pošiljke, u prijavi mora biti
navedeno mjesto (točna adresa) i datum istovara odnosno uskladištenja pošiljke
sjemenskog krumpira. Obrazac prijave otisnut je u Prilogu 1. ove Naredbe
i njezin je sastavni dio.

III.

Prilikom obvezatnog zdravstvenog pregleda pošiljke sjemenskog krumpira
kod uvoza, granični inspektor zaštite bilja ovjerava prijavu iz točke II.
stavka 1. ove Naredbe. Granični inspektor zaštite bilja, u roku od 24 sata
nakon što je obavio pregled, izvješćuje inspektora zaštite bilja nadležnog
za mjesto istovara i Zavod za zaštitu bilja u poljoprivredi i šumarstvu
Republike Hrvatske (u nastavku teksta: Zavod) o prispijeću pošiljke.

IV.

Pošiljka sjemenskog krumpira mora se u cijelosti istovariti u prijavljenom
skladištu i ostati u tom skladištu sve dok stručnjak Zavoda ne obavi zdravstveni
pregled krumpira. Pregled odnosno uzimanje uzoraka mora se obaviti unutar
dva radna dana nakon dana istovara pošiljke. Cjelokupna količina mora ostati
u skladištu sve dok ne budu poznati rezultati zdravstvenog pregleda uzorka
krumpira.

V.

Nakon što se pregledom ili laboratorijskom analizom utvrdi da nema znakova
zaraze karantenskim štetočinjama krumpira i nakon dobivanja pismenog nalaza
o zdravstvenoj ispravnosti pošiljke, inspektor zaštite bilja dopustit će
stavljanje u promet pregledane količine sjemenskog krumpira

VI.

Jedna pošiljka sjemenskog krumpira može se sastojati najviše od 4 (četiri)
partije za sjemenski krumpir kalibraže veće od 35 mm, odnosno najviše od
8 (osam) partija za sjemenski krumpir kalibraže od 28 do 35 mm, osim pošiljaka
sjemenskog krumpira koje se na temelju suglasnosti Ministarstva poljoprivrede
i šumarstva uvoze za potrebe oplemenjivanja bilja, vođenje postupka priznavanja
i zaštite sorti poljoprivrednog bilja i pošiljke koje znanstvene institucije
primaju za pokuse ili za istraživanje.

Jedna pošiljka sjemenskog krumpira može sadržavati samo partije kalibraže
veće od 35 mm odnosno samo partije kalibraže od 28 do 35 mm.

Partija se sastoji od samo jedne sorte i jedne sjemenske kategorije,
koja je bila proizvedena na jednoj parceli i pod jednim proizvođačkim brojem.
Partije moraju biti odvojene kod pripreme, pakiranja i utovara pošiljke.

VII.

Osim uvjeta iz točaka II., III., IV., V. i VI. ove Naredbe, za uvoz
sjemenskog krumpira podrijetlom iz Kraljevine Nizozemske, a iz drugih zemalja
zavisno od raširenosti uzročnika smeđe truleži gomolja krumpira, zdravstveni
pregled obavit će se na sljedeći način:

Stručnjak Zavoda uzet će uzorak za laboratorijsko utvrđivanje prisutnosti
smeđe truleži gomolja krumpira. Uzorak se uzima iz jedne partije, koja
se sastoji od jedne sorte i jedne sjemenske kategorije, koja je bila proizvedena
na jednoj parceli i pod jednim proizvođačkim brojem. Svaki uzorak uzima
se u najmanje dva ponavljanja, svako ponavljanje sastoji se od 200 gomolja.
Uzorci moraju biti testirani u ovlaštenom laboratoriju IF-testom ili ekvivalentnim
testom.

VIII.

Mora se upotrebljavati samo ona oprema koja je isključivo namijenjena
za promet krumpira, a ako se upotrebljava druga oprema ona mora biti dezinficirana.

Gomolji moraju biti pakirani u neupotrebljavane vreće ili u kontejnere
koji su bili prethodno dezinficirani.

IX.

Ukoliko pošiljku sjemenskog krumpira na graničnom prijelazu uz ostale
isprave ne prati ovjerena prijava iz točke II. stavka 1. ove Naredbe, granični
inspektor zaštite bilja rješenjem će naložiti uvozniku da pošiljku odmah
vrati pošiljatelju.

X.

Uvoznik i krajnji korisnik sjemenskog krumpira dužni su najmanje godinu
dana čuvati deklaracije o kvaliteti s ambalaže sjemenskog krumpira inozemnog
podrijetla.

Uvoznik koji uvozi sjemenski krumpir u Republiku Hrvatsku dužan je voditi
očevidnik o uvozu i prodaji sjemenskog krumpira za svaku partiju posebno.

Očevidnik o uvozu i prodaji sjemenskog krumpira mora sadržavati sljedeće
podatke:

- naziv i adresu proizvođača i pošiljatelja,

- naziv sorte i sjemensku kategoriju,

- oznaku (broj) partije,

- količinu,

- oznaku i broj fitocertifikata zemlje izvoznice,

- datum i mjesto istovara,

- naziv (ime) i adresu kupca.

XI.

Zavod je dužan najkasnije do 31. svibnja tekuće godine Ministarstvu
poljoprivrede i šumarstva dostaviti izvještaj o obavljenim pregledima sjemenskog
krumpira za proteklu sezonu sadnje.

XII.

Na dan stupanja na snagu ove Naredbe, prestaje vrijediti Naredba o dodatnim
fitosanitetskim uvjetima za uvoz sjemenskog krumpira u Republiku Hrvatsku
"Narodne novine", br. 6/96.

XIII.

Ova Naredba stupa na snagu danom objave u "Narodnim novinama".

Klasa: 320-17/98-1/39
Urbroj: 525-02-91-1
Zagreb, 9. listopada 1998.

Ministar
poljoprivrede i šumarstva
**mr. Zlatko Dominiković,** v. r.

**Prijava za uvoz sjemenskog krumpira**                                                                                    *Prilog
1.*

*I. Ispunjava uvoznik*

*Naziv i adresa proizvođača: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Naziv i adresa izvoznika \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Naziv i adresa uvoznika: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

|  |  |  |  |  |  |
| --- | --- | --- | --- | --- | --- |
| **Red.  br.** | **Sorta** | **Sjemenska            kategorija** | **Oznaka            partije** | **Količina            (kg)** | **Vrsta i        broj pakiranja** |
| **kalibraža > 35 mm** | | | | | |
| **1.** |  |  |  |  |  |
| **2.** |  |  |  |  |  |
| **3.** |  |  |  |  |  |
| **4.** |  |  |  |  |  |
| **kalibraža 28 - 35 mm** | | | | | |
| **1.** |  |  |  |  |  |
| **2.** |  |  |  |  |  |
| **3.** |  |  |  |  |  |
| **4.** |  |  |  |  |  |
| **5.** |  |  |  |  |  |
| **6.** |  |  |  |  |  |
| **7.** |  |  |  |  |  |
| **8.** |  |  |  |  |  |

Navedena pošiljka sjemenskog krumpira bit će istovarena dana *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*u
skladištu (naziv

vlasnika i adresa) *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

U *\_\_\_\_\_\_\_\_\_\_\_\_\_\_\_\_\_\_\_\_\_\_* , dana *\_\_\_\_\_\_\_\_\_\_\_\_\_\_\_\_\_\_\_\_\_\_*
.

*\_\_\_\_\_\_\_\_\_\_\_\_\_\_\_\_\_\_\_\_\_\_*     (Žig i potpis uvoznika)

Ovjerava inspekcija zaštite bilja Županije *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

U *\_\_\_\_\_\_\_\_\_\_\_\_\_\_\_\_\_\_\_\_\_\_* , dana *\_\_\_\_\_\_\_\_\_\_\_\_\_\_\_\_\_\_\_\_\_\_* .

*\_\_\_\_\_\_\_\_\_\_\_\_\_\_\_\_\_\_\_\_\_\_*     (Inspektor zaštite bilja)

*II. Ispunjava granična inspekcija zaštite bilja*

Granična inspekcija zaštite bilja - Granični prijelaz *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Oznaka i broj fitocertifikata zemlje izvoznice *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*Uvoz dopušten dana *\_\_\_\_\_\_\_\_\_\_\_\_\_\_\_\_\_\_\_\_\_\_* u *\_\_\_\_\_\_\_\_\_\_\_\_\_\_\_\_\_\_\_\_\_\_*sati

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_* (Granični inspektor zaštite bilja)

*III. Ispunjava inspekcija zaštite bilja*

Županija *\_\_\_\_\_\_\_\_\_\_\_\_\_\_\_\_\_\_\_\_\_\_* Inspekcija zaštite bilja
Dopušta se stavljanje u promet sjemenskog krumpira prema ovoj prijavi
U *\_\_\_\_\_\_\_\_\_\_\_\_\_\_\_\_\_\_\_\_\_\_* , dana *\_\_\_\_\_\_\_\_\_\_\_\_\_\_\_\_\_\_\_\_\_\_* .

*\_\_\_\_\_\_\_\_\_\_\_\_\_\_\_\_\_\_\_\_\_\_*    (Inspektor zaštite bilja)

Naredba, NN 136/1998-1643
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)